Кучинэ Марие дуней псом щытокIуэ
Польшэм и Сопот къалэм щекIуэкI щIымахуэ дунейпсо чемпионатым Урысей Федерацэм дыщэ медалыр къыщыхуихьащ ди лъахэгъу Кучинэ Марие. Абы япэ увыпIэр дигуэшащ хэгъэрейхэм ящыщ Лицьвинкэ Камилэ. ХъыджэбзитIри метритIым щхьэпрылъащ.
— Сэ етIуанэ сыхъуауэ къысщыхъури, хуабжьу си жагъуэ хъуат. А дакъикъэхэм си щхьэцхэр къисфыщIыкIыжыну сыхьэзырт, — жиIащ зэхьэзэхуэхэр иуха иужькIэ насыпым зэщIищта Кучинэм. — ЛъагапIэр къэсщтэным тезгъэкIуэда бгъэдыхьэкIэхэм я бжыгъэкIэ аргуэру дыщэр сIэщIэкIыныр си дежкIэ гукъутэт.
Кучинэ Марие япэ увыпIэр къызэрихьар къыщищIар и хьэрхуэрэгъу нэхъыщхьэр къыбгъэдыхьэу адэкIэ зэпеуэнумэ щыщIэупщIаращ. Зэхьэзэхуэр щиухам ди лъахэгъумрэ Польшэм щыщ Лицьвинкэ Камилэрэ псоми ящхьэщыкIри метр тIурытIым и деж къыщыувыIат, лъагапIэр къащтэну зэрыбгъэдыхьари зэхуэдиз дыдэт. Хьэрхуэрэгъухэр зэхуэарэзымэ, тIуми япэ увыпIэр зэдагуэшынурэ дэтхэнэми дыщэ медалыр къратынут. Хъыджэбзхэм бжьыпэр зыIыгъынур зэпаубыдакъым икIи Кучинэри Лицьвинки лъагагъым елъэнымкIэ дунейпсо чемпиону къалъытащ.
Фигу къэдгъэкIыжынщи, Кучинэ Марие Прохладнэ къалэм къыщалъхуащ. НыбжьыщIэхэм я дунейпсо чемпионатым 2009 гъэм етIуанэ увыпIэр къыщихьащ. И хьэрхуэрэгъум къищта лъагагъым хуэдиз езыми къызэринэкIат, арщхьэкIэ абы бгъэдыхьэкIэ нэхъыбэ зэтригъэкIуэдам дыщэр IэщIигъэкIащ. КъыкIэлъыкIуэ илъэсым и ехъулIэныгъэ нэхъ ин дыдэр зыIэригъэхьащ — ар щытекIуащ ныбжьыщIэхэм я япэ Олимп Джэгухэм. Европэм и чемпион нэгъабэ хъуащ. Мы гъэм мазаем и 6-м метритIымрэ зы сантиметрымрэ щхьэпрылъри, XL Galan дунейпсо зэпеуэм щытекIуащ, ныбжьыщIэхэм я дунейпсо рекордыр (зы метррэ сантиметр 97-рэ) 2011 гъэм игъэуващ.
Жыласэ Заурбэч.
